ΓΡΑΠΤΗ ΕΡΩΤΗΣΗ E-3298/97 υποβολή: Mark Watts (PSE) προς την Επιτροπή (20 Οκτωβρίου 1997)

Θέμα: Τιμές αυτοκινήτων σε ολόκληρη την ΕΕ

Γνωρίζει η Επιτροπή τις τεράστιες διαφορές που υπάρχουν στις τιμές των καινούργιων αυτοκινήτων σε ολόκληρη την ΕΕ;

Εάν ναι, λαμβάνονται άραγε κάποια μέτρα για τη ρύθμιση αυτού του θέματος σύμφωνα με τις προτάσεις της ενιαίας αγοράς;

Επιπλέον, γνωρίζει η Επιτροπή ότι είναι σχεδόν αδύνατον για τους οδηγούς του Ηνωμένου Βασιλείου να αγοράσουν αυτοκίνητο με το τιμόνι δεξιά στην ηπειρωτική Ευρώπη για εισαγωγή στο ΗΒ; Ποιοι τρόποι δράσης υπάρχουν για τους καταναλωτές προκειμένου να βοηθηθούν σε τέτοιου είδους αγορές;

Aπάντηση του κ. Van Miert εξ ονόματος της Επιτροπής (18 Νοεμβρίου 1997)

Η Επιτροπή είναι ενήμερη για το γεγονός ότι οι προτεινόμενες τιμές για καινούργια αυτοκίνητα διαφέρουν στην Κοινότητα. Οι διαφορές τιμών, εφόσον μετατραπούν σε ECU, αντικατοπτρίζουν, αφενός, τις διαφορετικές συνθήκες στις διαφορετικές αγορές αυτοκινήτων των κρατών μελών και αφετέρου, επηρεάζονται από τα εθνικά συστήματα φορολογίας και τις διακυμάνσεις των συναλλαγματικών ισοτιμιών. Το τελευταίο αυτό σημείο έχει, σήμερα, ιδιαίτερη σημασία σε ότι αφορά την τιμή των αυτοκινήτων στο Ηνωμένο Βασίλειο. Λόγω της πρόσφατης ανατίμησης της βρετανικής λίρας σε σχέση με τα άλλα ευρωπαϊκά νομίσματα, συμφέρει τους βρετανού καταναλωτές να αγοράζουν αυτοκίνητα εκτός του Ηνωμένου Βασιλείου.

Με σκοπό να καταστούν οι τιμές των αυτοκινήτων πιο διαφανείς και να μπορούν οι καταναλωτές να γνωρίζουν σε ποιο κράτος μέλος είναι φθηνότερα τα αυτοκίνητα, η Επιτροπή δημοσιεύει, το Μάιο και το Νοέμβριο κάθε έτους, μία «έκθεση τιμών αυτοκινήτου». Η έκθεση αυτή περιλαμβάνει τις τιμές 72 μοντέλων που κυκλοφορούν στην Κοινότητα, και η τελευταία έκδοσή της διατέθηκε σε 4.500 αντίτυπα, δωρεάν, σε οργανισμούς καταναλωτών, συνδικαλιστικές ενώσεις και μεμονωμένους καταναλωτές. Η πολιτική της Επιτροπής για την ολοκλήρωση της ενιαίας αγοράς εστιάζεται στη βελτίωση της δυνατότητας για τους ευρωπαίους καταναλωτές να αγοράζουν αυτοκίνητα οπουδήποτε επιθυμούν. Αναμένεται ότι οι δυνάμεις της αγοράς θα οδηγήσουν σε μείωση των διαφορών των τιμών.

Η Επιτροπή γνωρίζει ότι ίσως είναι δύσκολο για έναν καταναλωτή να αγοράσει αυτοκίνητο με το τιμόνι δεξιά στην Ηπειρωτική Ευρώπη. Πέρα από πρακτικές δυσκολίες (γλώσσα, απόσταση, προσωρινή πινακίδα κυκλοφορίας) θα πρέπει να υπενθυμιστεί ότι οι ευρωπαίοι πωλητές αυτοκινήτων δεν έχουν νόμιμη υποχρέωση να πωλούν αυτοκίνητα με το τιμόνι δεξιά ή αριστερά σε καταναλωτές. Ωστόσο, είναι φανερό ότι έχουν φυσικό οικονομικό συμφέρον στην πώληση του μεγαλύτερου δυνατού αριθμού αυτοκινήτων. Η Επιτροπή γνωρίζει, από τις επαφές της με τους καταναλωτές, ότι πολλοί πωλητές της Ηπειρωτικής Ευρώπης πωλούν πράγματι αυτοκίνητα με το τιμόνι δεξιά. Αντίθετα με τους πωλητές, οι κατασκευαστές αυτοκινήτων είναι, σύμφωνα με το άρθρο 5(1)2. δ) του κανονισμού της Επιτροπής (ΕΚ) αριθ. 1475/95 της 28 Ιουνίου 1995 σχετικά με την εφαρμογή του άρθρου 85 παράγραφος 3 της συνθήκης σε ορισμένες κατηγορίες συμφωνιών διανομής, πώλησης και εξυπηρέτησης μετά την πώληση αυτοκινήτων οχημάτων ((ΕΕ L 145 της 29.6.1995. )), υποχρεωμένοι να διαθέτουν αυτοκίνητα με το τιμόνι δεξιά σε όλους τους πωλητές τους στην Ευρώπη ώστε να τους δίνουν τη δυνατότητα να πωλούν τέτοια αυτοκίνητα σε Ιρλανδούς ή Βρετανούς καταναλωτές. Η Επιτροπή ενημέρωσε τους κατασκευαστές αυτοκινήτων ότι δεν θα ανεχθεί πρακτικές που παρακάμπτουν την υποχρέωσή τους βάσει του παραπάνω κανονισμού. Μετά την παρέμβαση της Επιτροπής, πολλοί κατασκευαστές αυτοκινήτων υπενθύμισαν στους πωλητές του δικτύου τους ότι θα τους τροφοδοτούν με αυτοκίνητα με το τιμόνι δεξιά και ότι είναι ελεύθεροι να πωλούν τέτοια αυτοκίνητα. Πέρα από την επιβάρυνση για τον εξοπλισμό σχετικά με το τιμόνι δεξιά, οι προτεινόμενες τιμές για τα αυτοκίνητα αυτά είναι οι τιμές της αγοράς όπου είναι εγκατεστημένος ο πωλητής και όχι οι προτεινόμενες τιμές για τα αυτοκίνητα αυτά στο οικείο κράτος μέλος του καταναλωτή.